'પપ્પાજી, આ બધી વિધિ દરમ્યાન એમાં તમારે કંઈ કહેવું નહીં પડે...’ સુભાષે તરત ખાતરી આપી. પછી જિજ્ઞાસાથી પૂછ્યું. ‘વેન્ટિલેટર ખસેડી લે પછી કેટલીવાર...’ એના સવાલને અડધેથી જ અટકાવીને હરિવલ્લભદાસે કહ્યું, ‘તરત જ. એ ખોળિયામાં જીવ છે જ નહીં. આપણને ધૂતવા માટે લાઇફ સપોર્ટ સિસ્ટમ ચાલુ રાખી છે એ લોકોએ.’ લગીર વિચાર કરીને એમણે ભાસ્કર સામે જોયું. ‘સવારે સાડા નવ વાગ્યે તારી મમ્મી દેહ મૂકે એ પછી તરત બધાને જાણ કરીને સ્મશાન યાત્રાનો સમય પણ કહેવો પડશે.’